B4-1180, 1204, 1205, 1208, 1210 και 1212/96

Ψήφισμα σχετικά με τη μεταρρύθμιση της κοινής οργάνωσης αγοράς στον τομέα του ελαιολάδου

Το Ευρωπαϊκό Κοινοβούλιο,

A. επισημαίνοντας την πρόθεση της Επιτροπής να υποβάλει προσεχώς πρόταση κανονισμού σχετικά με τη μεταρρύθμιση της κοινής οργάνωσης αγοράς για το ελαιόλαδο, μολονότι δεν υπάρχει κανένα προκαταρκτικό έγγραφο προβληματισμού όπως είχε κριθεί αναγκαίο για την αναμόρφωση άλλων τομέων,

Β. επισημαίνοντας ότι ο κανονισμός (ΕΟΚ) 2261/84 προέβλεπε ότι η Επιτροπή θα υπέβαλε, πριν από την 1η Ιανουαρίου 1995, έκθεση σχετικά με τη λειτουργία του καθεστώτος ενισχύσεων στην παραγωγή για το ελαιόλαδο, αλλά ότι η έκθεση αυτή δεν του έχει υποβληθεί ακόμα,

Γ. εκτιμώντας ότι η Επιτροπή μελετά αυτή τη στιγμή τη μεταρρύθμιση του τομέα του ελαιολάδου και ότι, σύμφωνα με ανεπίσημα έγγραφα, αυτή η μεταρρύθμιση θα αφορά την ενίσχυση ανά δένδρο και την κατάργηση, μεταξύ άλλων μηχανισμών, της τιμής παρέμβασης και της ενίσχυσης στην παραγωγή, και ότι αυτές οι τροποποιήσεις προκάλεσαν την αρνητική αντίδραση των επαγγελματικών κύκλων στις παραγωγές χώρες,

Δ. λαμβάνοντας υπόψη τις νέες δεσμεύσεις GATT σχετικά με το εμπόριο με τις τρίτες χώρες και τις προτιμησιακές συμφωνίες που έχουν συναφθεί με άλλες τρίτες χώρες παραγωγούς ελαιολάδου,

Το Ευρωπαϊκό Κοινοβούλιο,

1. ζητεί από την Επιτροπή να συμμορφωθεί προς τις διατάξεις του ανωτέρω κανονισμού (ΕΟΚ) αριθ. 2261/84 και να υποβάλει στο Συμβούλιο έκθεση σχετικά με τη λειτουργία του ισχύοντος καθεστώτος ενισχύσεων, πράγμα το οποίο έπρεπε να είχε γίνει πριν από τον Ιανουάριο του 1995, έτσι ώστε να υπάρξουν στοιχεία προς κρίση ενόψει της μελλοντικής μεταρρύθμισης[semigr ]

2. ζητεί από την Επιτροπή να εκπονήσει, πριν υποβάλει πρόταση κανονισμού για τη μεταρρύθμιση της ΚΟΑ ελαιολάδου, έγγραφο προβληματισμού στο οποίο να αναλύεται εις βάθος η σημερινή λειτουργία της ΚΟΑ ελαιολάδου και να διατυπώνονται προτάσεις για λύσεις για τα προβλήματα που τυχόν εντοπισθούν[semigr ]

3. ζητεί εν προκειμένω να αποσκοπούν οι προτάσεις σε κατοχύρωση του εισοδήματος των γεωργών, σε διατήρηση της ελαιοκαλλιέργειας ως θεμελιώδους στοιχείου του χώρου και της διαφύλαξης του μεσογειακού περιβάλλοντος, καθώς και σε προώθηση όλου του παραγωγικού κυκλώματος στο πλαίσιο τοπικών και/ή περιφερειακών στρατηγικών για την αγροτική ανάπτυξη και την απασχόληση, και να βασίζονται σε μια ποιοτική στρατηγική πολιτική[semigr ]

4. ζητεί, σε σχέση με το πρόβλημα που προκύπτει από τις προτιμησιακές εισαγωγές ελαίου από άλλες χώρες της Λεκάνης της Μεσογείου, να φροντίσει η Επιτροπή ώστε πρακτικές κοινωνικού και περιβαλλοντικού ντάμπινγκ που επιτρέπουν την είσοδο στην Ένωση ποσοτήτων ελαιολάδου να μην στρεβλώνουν την αγορά παραβλάπτοντας σοβαρά τους ελαιοπαραγωγούς της Ένωσης που ήδη αντιμετωπίζουν αντικειμενικές δυσκολίες[semigr ]

5. ζητεί από την Επιτροπή να του διαβιβάσει το εν λόγω έγγραφο προβληματισμού προκειμένου να μπορέσει να συναγάγει τα συμπεράσματά του, η δε Επιτροπή, από την πλευρά της, να αρχίσει συζήτηση με τα άλλα ενδιαφερόμενα όργανα και τις επαγγελματικές οργανώσεις του κλάδου[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τις κυβερνήσεις των κρατών μελών.